CELEX: 32015R0805
Language: lt
Date: 2015-05-19 00:00:00
Title: 2015 m. gegužės 19 d. Komisijos įgyvendinimo reglamentas (ES) 2015/805 dėl tam tikrų prekių klasifikavimo Kombinuotojoje nomenklatūroje

23.5.2015   
            
            
               LT
            
            
               Europos Sąjungos oficialusis leidinys
            
            
               L 128/10
            
         KOMISIJOS ĮGYVENDINIMO REGLAMENTAS (ES) 2015/805
   2015 m. gegužės 19 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (EEB) Nr. 2913/92 12 straipsnio 6 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 19 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinio direktorato generalinis direktorius
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  35 g sveriantis elektroninis prietaisas (vadinamasis spartusis giroskopas), kurį sudaro ne daugiau kaip trys kampinio greičio jutikliai, sumontuoti korpuse, kurio matmenys 24 × 24 ×28 mm. Korpuse taip pat sumontuoti temperatūros jutiklis bei įvairūs elektroniniai komponentai ir įtaisytas kabelis.
                  Prietaisas matuoja kampinį greitį matavimų diapazone maždaug 50–1 200  °/s (laipsnių per sekundę) ir naudodamas elektroninius komponentus suformuoja nustatytus dydžius atitinkantį elektrinį išėjimo signalą. Prietaisas šio signalo nerodo, o tik perduoda jį į kitus kabeliu prijungtus aparatus.
                  Temperatūros jutiklio teikiama informacija panaudojama dėl temperatūros pokyčių galintiems atsirasti išėjimo signalo nuokrypiams kompensuoti.
                  Prietaiso paskirtis – teikti tinkamos veikimo padėties parinkimo komandas įvairiems aparatams, pvz. vėjo turbinoms, varikliams ar pramonės mašinoms.
               
               
                  9031 80 38 
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 90 skirsnio 3 pastaba ir KN kodus 9031 , 9031 80  ir 9031 80 38  atitinkančiais prekių aprašymais.
                  Kadangi prietaise yra ir kampinio greičio jutikliai, ir temperatūros jutiklis, tai yra sudėtinė mašina, sumontuota taip, kad kartu sudarytų bendrą visumą, kaip apibrėžta 90 skirsnio 3 pastaboje (XVI skyriaus 3 pastaba). Kadangi temperatūros jutiklis daugiausia naudojamas išėjimo signalo kompensavimui skirtai informacijai teikti, pagrindinę prietaiso funkciją atlieka kampinio greičio jutikliai.
                  Kadangi prietaisas nenaudojamas navigacijai, jis nepriskirtinas 9014  pozicijai kaip navigacijos prietaisai ar jų dalys ir reikmenys.
                  Nors prietaisas nustato laipsnių per sekundę skaičių, jis nėra panašus į 9029  pozicijai priskiriamus spidometrus, nes prietaisas nerodo nustatytų dydžių, o tik juos perduoda kaip elektrinį signalą į kitus aparatus.
                  Todėl gaminys klasifikuotinas kaip kiti elektroniniai matavimo ar tikrinimo įrankiai, prietaisai ir mašinos, nenurodyti kitoje 90 skirsnio vietoje, priskiriant KN kodą 9031 80 38 .